3.pielikums

pie 2019.gada 30.aprīļa

rīkojuma Nr.1-4-19

**Informācija trauksmes cēlējiem**

2019.gada 1.maijā  stājas spēkā [Trauksmes celšanas likums](https://likumi.lv/ta/id/302465-trauksmes-celsanas-likums) ar mērķi Latvijā stiprināt trauksmes cēlēju aizsardzību un veicināt trauksmes celšanu sabiedrības interesēs par dažādiem pārkāpumiem.

Fiziska, identificējama persona var celt trauksmi un viņai ir tiesības iesniegt trauksmes cēlēja ziņojumu, ja šī persona ir ieguvusi informāciju par iespējamu pārkāpumu, kas var kaitēt sabiedrības interesēm, šo informāciju uzskata par patiesu un tā gūta, veicot darba pienākumus Latvijas Etnogrāfiskajā brīvdabas muzejā vai sniedzot pakalpojumus Latvijas Etnogrāfiskajam brīvdabas muzejam, vai dibinot tiesiskās attiecības ar Latvijas Etnogrāfisko brīvdabas muzeju, kas saistītas ar darba pienākumu veikšanu, tostarp veicot brīvprātīgā darbu.

Fiziskā persona, kura informē par pārkāpumu anonīmi, vai izmantojot pseidonīmu, nav trauksmes cēlējs.

Informējam Jūs, ka Latvijas Etnogrāfiskajā brīvdabas muzejā ir šāda trauksmes cēlēja ziņojuma iesniegšanas kārtība:

Trauksmes cēlējam iesniedzot ziņojumu, Latvijas Etnogrāfiskais brīvdabas muzejs aicina izmantot [trauksmes cēlēja ziņojuma veidlapu](http://www.fm.gov.lv/files/finansuministrija/Trauksmes%20celeja%20zinojuma%20veidlapa.docx), kas pievienota pielikumā.

Latvijas Etnogrāfiskais brīvdabas muzejs trauksmes cēlēju ziņojumu iesniegšanu nodrošina šādos veidos:

1) trauksmes cēlēju ziņojumiem izveidota īpaša elektroniskā pasta adrese: [trauksme@brivdabasmuzejs.lv](mailto:trauksme@brivdabasmuzejs.lv);

2) izmantojot pakalpojumu "Iesniegums iestādei" portālā [www.latvija.lv](http://www.latvija.lv);

3) nosūtot pa pastu uz adresi Bonaventuras iela 10, Rīga, LV-1024;

4) izteikt mutvārdos vai iesniegt klātienē, piesakoties pie kontaktpersonas trauksmes celšanas jautājumos pa tālruni 67994510.

Trauksmes cēlējam, nosūtot ziņojumu elektroniski ([trauksme@brivdabasmuzejs.lv](mailto:trauksme@brivdabasmuzejs.lv), portālā [www.latvija.lv](http://www.latvija.lv) “Iesniegums iestādei”), ir pienākums:

1) norādīt, ka tas ir trauksmes celšanas ziņojums, lai to nekavējoties varētu norobežot no pārējās saņemtās korespondences;

2) parakstīt ar drošu elektronisko parakstu;

3) izmantot portālā [www.latvija.lv](http://www.latvija.lv) pieejamos autentifikācijas līdzekļus.

Trauksmes cēlējam, nosūtot ziņojumu pa pastu, ir pienākums:

1) nodrošināt, ka aploksne ir slēgta;

2) norādīt precīzu pasta adresi;

3) uz aploksnes uzrakstīt “Trauksmes cēlēja ziņojums Latvijas Etnogrāfiskajam brīvdabas muzejam”, lai to nekavējoties varētu norobežot no pārējās saņemtās korespondences.

Trauksmes cēlējs ziņojumu var iesniegt klātienē kontaktpersonai trauksmes celšanas jautājumos, par tikšanos iepriekš vienojoties.

Trauksmes cēlējs ziņojumu kontaktpersonai trauksmes celšanas jautājumos klātienē var izteikt arī mutvārdos, par tikšanos iepriekš vienojoties.

Šajā gadījumā kontaktpersona trauksmes celšanas jautājumos rīkojas šādi:

1) pārrunā ar trauksmes cēlēju viņa konstatēto iespējamo pārkāpumu un viņa rīcībā esošos faktus;

2) trauksmes cēlēja klātbūtnē rakstveidā aizpilda trauksmes cēlēja ziņojuma veidlapu un tā kopiju izsniedz trauksmes cēlējam;

3) var aicināt trauksmes cēlēju klātienē pašam aizpildīt trauksmes cēlēja ziņojuma veidlapu, fiksējot stāstīto;

4) var lūgt trauksmes cēlējam uzrādīt personu apliecinošu dokumentu (pasi vai personas apliecību (eID)).

Latvijas Etnogrāfiskais brīvdabas muzejs nodrošina trauksmes cēlēja ziņojuma saņemšanu, reģistrēšanu un izskatīšanu, ievērojot Trauksmes celšanas likumā un Valsts kancelejas 2019.gada 17.aprīlī izstrādāto “Labās prakses vadlīnijas iekšējās trauksmes celšanas sistēmas izveidei” noteikto kārtību.

Papildu informācija par trauksmes celšanu un Valsts kancelejas 2019.gada 16.aprīlī izstrādātās “Vadlīnijas trauksmes cēlēju ziņojumu izskatīšanai valsts pārvaldes institūcijās” ir pieejamas portālā [www.mk.gov.lv](http://www.mk.gov.lv) sadaļā “Trauksmes cēlēji”.